«محمود» يتحول لدكتور عيون والسبب «كلب شارع».. «شاف النور تانى»
فسحة يومية فى وقت الفجر اعتاد محمود الجمال، الطالب فى السنة الرابعة بكلية تجارة، أن يقضيها مع كلبه، الذى اقتناه منذ سنوات، فى مكان محدد على كورنيش الإسكندرية، وفى تلك العادة اليومية كان «الجمال» على موعد مع مهمة إنسانية لـ«كلب بلدى».
كلب لم يتعد عمره الثلاثة شهور، يجلس فى نفس المكان الذى يأتى له «الجمال»، ليلعب معه ومع الكلب الذى بصحبته، أو يجلس بجانبهما على البحر فى هدوء وسكينة، يقول محمود: «الكلب كان متعود على كلبى جداً وبيحب يلعب معاه دايما، وأنا حبيته وكنت بسيبه يفضل جنبنا».
بوادر مرض بدأ «محمود» يلاحظها على صديقه الجديد ليقرر بعدها أن يتولى علاجه بنفسه يقول محمود: «مفترض إن أى كلب بيتولد، والدته بتفضل تمسح عينه أول يومين عشان تشيل أى إفرازات فيها، بس واضح إن الكلب ده ساب مامته من بدرى ومحدش عمله الإجراء ده، وبمرور الوقت مبقاش قادر يشوف، عينه اتقفلت خالص والإفرازات زادت وبقى بيجى لنا على الصوت».
خبرة «محمود» فى التعامل مع الكلاب التى يربيها فى منزله دفعته لتولى أمر الكلب البلدى، وبقطرة معقمة ومضادة للجفاف، وكريم مرطب ومناديل و«جوانتى»، بدأ الرحلة، على مدار أربعة أيام، واظب فيها أن يأتى للكلب ويحمله وسط وجوده بين الكلاب الأخرى، وعلى أحد الأرصفة يجلس الكلب بين يديه، ويبدأ «محمود» فى وضع القطرة والكريم فى عينيه.
يقول محمود: «الكلاب اللى حواليه كانت بتسبنى أشيله وأخده، كأنهم عارفين إنه محتاج علاج ومساعدة فى أول ربع ساعة وأنا بحاول أفتح عينه، كان بيتوجع وبعدين بدأت أحس إنه بيرتاح». تدريجياً تمكن الكلب من فتح عينيه بشكل طبيعى، يضيف محمود: «فى رابع يوم بقى خلاص تمام، وبيلعب ويجرى أحسن من الأول خالص، وشاف النور تانى».
هز الديل كانت طريقة الكلب للتعبير عن سعادته وامتنانه لمحمود لعلاجه له، «كان الأول بيجى يقعد معانا عشان كلبى، دلوقتى بقى يحب يلعب معايا أنا».